Καραμέλες γάλακτος
Γίνονται είτε μαλακές είτε σκληρές αναλόγως με το πόσο θα τις βράσουμε.
2/3 φλιτζ. ζάχαρη λευκή, κρυσταλλική, 6 κουτ. σούπας ζάχαρη καστανή, κρυσταλλική, 5 κουτ. σούπας γάλα εβαπορέ, 2/3 φλιτζ. κρέμα γάλακτος, 2 βανίλιες, 6 κουτ. σούπας βούτυρο αγελάδος, 6 κουτ. σούπας γλυκόζη
Για να φτιάξουμε καραμέλες γάλακτος αρχικά, ρίχνουμε σε μια κατσαρόλα τη λευκή ζάχαρη, την καστανή ζάχαρη, το γάλα εβαπορέ, την κρέμα γάλακτος, τις βανίλιες, το βούτυρο και τη γλυκόζη. Τοποθετούμε την κατσαρόλα σε μέτρια φωτιά και ανακατεύουμε. Μόλις αρχίσει να κοχλάζει το μείγμα, υπολογίζουμε ότι θα το αφήσουμε ακόμη 25 λεπτά να βράσει. Όσο βράζει το μείγμα, το ανακατεύουμε τακτικά για να μην κολλήσει στον πάτο της κατσαρόλας.Όταν γίνει πυκνό, αποσύρουμε το μείγμα από τη φωτιά και το αδειάζουμε σε ένα ταψάκι που έχουμε καλύψει με λαδόκολλα. Το αφήνουμε να κρυώσει για περίπου 2 ώρες και να σκληρύνει. Μεταφέρουμε την καραμέλα μαζί με τη λαδόκολλα πάνω στo τραπέζι μας. Κόβουμε την καραμέλα σε λωρίδες και στη συνέχεια, την κάθε λωρίδα σε κύβους. Κόβουμε μερικά φύλλα λαδόκολλας ή ζελατίνης σε τετράγωνα και τυλίγουμε τις καραμέλες. Στρίβουμε τις άκρες και τις δένουμε με κορδελίτσες.
Γάλα,Ζάχαρη,Κρέμα Γάλακτος